Gedagte vir die dag: Help betydsFoto: pixabay.com Moenie ’n weldaad weerhou van iemand aan wie dit toekom, terwyl dit in jou mag is om dit te bewys nie. (Spreuke 3:27) Naby die Skaappoort in Jerusalem was daar ’n bad met die naam Be­tesda met vyf pilaargange waar baie blindes, kreupeles en lammes gelê en wag het vir die water om in beweging te kom. ‘Want ’n engel het op bepaalde tye in die bad neergedaal en die water geroer. Die een wat dan die eerste ingaan ná die roering van die water, het gesond geword, aan watter siekte hy ook al gely het’ (Joh 5:4, 1933-vertaling). Miskien was daar ’n fontein met helende water wat soms opgeborrel het, miskien wás dit ’n engel van God, ons weet nie. Wat ons wel weet, is dat siekes daar op ’n wonderwerk gewag het en dat van hulle genees is as hulle betyds in die water kon kom. Daar was een man wat al 38 jaar lank daar gelê en wag het, en moed op­gegee het. Dit was die Sabbatdag toe Jesus verbygekom het en hom gevra het of hy gesond wil word. Die man het geantwoord: ‘Meneer, ek het niemand om my in die bad te sit as die water in beweging kom nie; en terwyl ek aan­sukkel, gaan iemand anders voor my in’ (Joh 5:7). Jesus sê toe vir hom: ‘Staan op, tel jou goed op en loop’ (Joh 5:8). Die man het oombliklik gesond geword en opgestaan en geloop. Die Jode daar rond wat dit gesien het, was nie saam met hom bly nie. Hulle het hom berispe omdat hy op die Sabbat sy goed gedra het en teen Jesus te velde getrek omdat Hy iemand op die Sabbat gesond gemaak het! Nie een van hulle het ooit probeer om die man te help nie. Jesus het die geleentheid gebruik en hom genees. Wie was reg? Jesus, of die Jode wat hul mensgemaakte wette be­langriker geag het as ’n man se lewe? Here Jesus, help ons om ons prioriteite reg te kry wanneer ons ander in nood sien. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital